ส่งเสริมผู้ประกอบการ BCG ใช้ประโยชน์จาก FTA ส่งออกตลาดต่างประเทศ
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยภายหลังเป็นประธานเปิดโครงการส่งเสริมเกษตร ผู้ประกอบการไทย เร่งต่อยอดใช้ประโยชน์ FTA  หรือ ThEP for FTA MARKET ว่า การจัดทำโครงการดังกล่าว มุ่งเน้นให้เกษตรกรและผู้ประกอบการรุ่นใหม่ที่ดำเนินธุรกิจด้วย BCG Model มีความรู้เรื่องการใช้ประโยชน์จากความตกลงการค้าเสรี (FTA) จัดสัมมนาในหัวข้อ “BCG นำเกษตรกร ผู้ประกอบการรุ่นใหม่ ก้าวไกลขั้นเทพ สู่ตลาดการค้าเสรีด้วย FTA” โดยผู้ทรงคุณวุฒิจากภาครัฐและเอกชนจะร่วมเสวนาให้ความรู้เกี่ยวกับการขับเคลื่อนเศรษฐกิจไทยด้วยโมเดลเศรษฐกิจ BCG  รวมไปถึงการใช้ประโยชน์จาก FTA และการส่งเสริมสินค้าไทยให้สอดคล้องกับความต้องการตลาดโลก เพื่อเพิ่มศักยภาพและขยายการส่งออกไปตลาดต่างประเทศ รวมถึงจำหน่ายสินค้าผ่านแพลตฟอร์มออนไลน์ สอดรับกับการค้ายุคใหม่ อีกทั้งยังมีกิจกรรมพิเศษสำหรับผู้ประกอบการที่ผ่านการคัดเลือกจะได้ร่วมอบรมด้านการตลาดเชิงลึก ในกิจกรรม Online Business Matching กับคู่ค้าจากญี่ปุ่น มาเลเซีย และร้านค้าปลีกชั้นนำในประเทศ  รวมทั้งคัดเลือกผู้ประกอบการที่มีศักยภาพ 5 รายสุดท้าย จะได้ขึ้นทดลองขายบนแพลตฟอร์มชั้นนำในตลาดต่างประเทศ อาทิ สิงคโปร์ มาเลเซีย และฟิลิปปินส์ ภาครัฐและเอกชนมีความมุ่งมั่นที่จะสนับสนุนกลุ่มเกษตรกร ผู้ประกอบการ สมาชิกสหกรณ์ และวิสาหกิจชุมชน พัฒนาศักยภาพธุรกิจโดยเฉพาะสินค้าอาหารแปรรูปสินค้าไลฟ์สไตล์ กลุ่ม BCG เพื่อก้าวสู่โมเดลเศรษฐกิจใหม่ที่กำลังเป็นที่สนใจทั่วโลก